Document ID: 32011R0514

KOMISIJOS ĮGYVENDINIMO REGLAMENTAS (ES) Nr. 514/2011
2011 m. gegužės 25 d.
kuriuo nustatomos Tarybos reglamento (EB) Nr. 1216/2009 7 straipsnio 2 dalyje numatytų lengvatinės prekybos susitarimų, taikytinų tam tikroms iš perdirbtų žemės ūkio produktų pagamintoms prekėms, išsamios įgyvendinimo taisyklės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 30 d. Tarybos reglamentą (EB) Nr. 1216/2009, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 7 straipsnio 2 dalį,
kadangi:
(1)
Komisijos reglamente (EB) Nr. 1460/96 (2) nustatyti Reglamento (EB) Nr. 1216/2009 7 straipsnyje numatytų lengvatinės prekybos susitarimų, taikytinų tam tikroms iš perdirbtų žemės ūkio produktų pagamintoms prekėms, išsamios įgyvendinimo taisyklės. Atsižvelgiant į pasikeitusius lengvatinės prekybos susitarimus, taikomus tam tikroms iš perdirbtų žemės ūkio produktų pagamintoms prekėms, būtina pakeisti tą reglamentą.
(2)
Tam tikruose Sąjungos su trečiosiomis šalimis sudarytuose lengvatinės prekybos susitarimuose numatyta, kad taikomi žemės ūkio komponentai arba papildomi muitai, kurie yra mažesni nei pagal Bendrąjį muitų tarifą nustatyti žemės ūkio komponentai ir papildomi muitai. Todėl būtina nustatyti išsamias taisykles, pagal kurias butų taikomi leidžiami sumažinimo lygiai.
(3)
Būtina sudaryti pagrindinių produktų, kuriems pagal lengvatinius susitarimus su trečiosiomis šalimis gali būti nustatyti sumažinti žemės ūkio komponentai, sąrašą.
(4)
Pagal Reglamentą (EB) Nr. 1216/2009, leidžiami sumažinimo lygiai turėtų būti nustatyti mažinant pagrindines sumas, kurios naudojamos žemės ūkio komponentams apskaičiuoti arba mažinant žemės ūkio komponentus, taikomus tam tikroms specifinėms prekėms.
(5)
Pagal Reglamento (EB) Nr. 1216/2009 14 straipsnį, turėtų būti nustatytos pagrindinių produktų savybės ir pagrindinių produktų kiekiai, kurie laikomi panaudotais, jeigu prireikia nustatyti sumažintus žemės ūkio komponentus, taikomus lengvatinei prekybai.
(6)
Tikslinga nustatyti taisykles, pagal kurias būtų apskaičiuojami papildomų muitų, taikomų tam tikrose prekėse esančiam grūdų ir cukraus kiekiui, sumažinimo lygiai, kai lengvatiniuose susitarimuose nustatyta, kad tokie papildomi muitai turi būti sumažinti.
(7)
Paprastai galimybė taikyti sumažintos normos muitus suteikiama neviršijant tarifinių kvotų, nustatytų atitinkamame lengvatiniame susitarime. Siekiant veiksmingai administruoti šias tarifines kvotas, turėtų būti taikomos jų administravimo taisyklės, nustatytos 1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (3).
(8)
Aiškumo ir skaidrumo sumetimais, atitinkamame lengvatiniame susitarime turėtų būti sudarytas sąrašas prekių, kurioms taikomi sumažinti žemės ūkio komponentai arba sumažinti papildomi muitai, viršijant tarifines kvotas arba jų neviršijant.
(9)
Pagal Reglamentą (EB) Nr. 1216/2009 turėtų būti leidžiama ad valorem muitų, atitinkančių žemės ūkio komponentą, dalį pakeisti konkrečia suma, kai tai numatyta lengvatiniame susitarime. Tačiau ši suma neturėtų viršyti mokesčio, taikomo nelengvatinės prekybos atveju.
(10)
Kadangi galimybė taikyti sumažintą muito normą priklauso nuo to, ar su prekių kilmės šalimis buvo sudarytas lengvatinis susitarimas, būtina nurodyti taikytinas kilmės taisykles.
(11)
Šiame reglamente nustatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties I priede, valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
Šiame reglamente nustatomos taisyklės, pagal kurias apskaičiuojami Reglamento (EB) Nr. 1216/2009 7 straipsnio 2 dalyje nurodyti sumažinti žemės ūkio komponentai ir 5 straipsnio 2 dalyje nurodyti susiję papildomi muitai, ir pagal kurias administruojamos kvotos, kurias leista naudoti pagal lengvatinius susitarimus, taikomus Reglamente (EB) Nr. 1216/2009 nurodytoms prekėms ir produktams.
2 straipsnis
Siekiant nustatyti sumažintus žemės ūkio komponentus, kaip apibrėžta Reglamente (EB) Nr. 1216/2009, turėtų būti atsižvelgta į šiuos pagrindinius produktus:
-
KN kodas ex 1001 90 99, paprastieji kviečiai,
-
KN kodas 1001 10 00, kietieji kviečiai,
-
KN kodas 1002 00 00, rugiai,
-
KN kodas 1003 00 90, miežiai,
-
KN kodas 1005 90 00, kukurūzai, išskyrus kukurūzus, skirtus sėjai,
-
KN kodai 1006 20 96 ir 1006 20 98, ilgagrūdžiai lukštenti ryžiai, toliau - ryžiai,
-
KN kodas 1701 99 10, baltasis cukrus,
-
KN kodai 1703 10 00 ir 1703 90 00, melasa,
-
KN kodas ex 0402 10 19, pieno milteliai, kurių riebumas ne didesnis kaip 1,5 % masės, be cukraus ar kitų saldiklių, tiesiogiai supakuoti pakuotėmis, kurių neto masė didesnė kaip 2,5 kg, toliau vadinami „PG 2“,
-
KN kodas ex 0402 21 19, pieno milteliai, kurių riebumas 26 % masės, be cukraus ar kitų saldiklių, tiesiogiai supakuoti pakuotėmis, kurių neto masė didesnė kaip 2,5 kg, toliau vadinami „PG 3“,
-
KN kodas ex 0405 10 sviestas, kurio riebumas yra 82 % masės, toliau vadinamas „PG 6“.
3 straipsnis
1. Sumažinti žemės ūkio komponentai, kurie taikomi lengvatinės prekybos atveju, apskaičiuojami pagal pagrindinių produktų kiekius, kurie laikomi panaudotais šiame reglamente nurodytoms prekėms gaminti.
2. 1 dalyje nurodyti pagrindinių produktų kiekiai atitinka I priede nustatus prekių, kurių Kombinuotosios nomenklatūros (KN) kodai nurodyti tame priede, kiekius.
3. Prekių, dėl kurių I priede nurodytų KN kodų daroma nuoroda į II priedą, 1 dalyje nurodyti kiekiai atitinka II priede nustatytus kiekius.
4. 3 dalyje nurodytoms prekėms taikomi papildomi kodai pagal prekių sudėtį, kaip nustatyta III priede.
5. Nukrypstant nuo 1-4 dalių, sumažinti žemės ūkio komponentai, o atitinkamais atvejais ir sumažinti papildomi muitai, taikomi kiekvienai prekei, kurios muitas gali būti sumažintas, apskaičiuojami žemės ūkio komponentams ir susijusiems papildomiems muitams taikant sumažinimo koeficientus, nustatytus pagal Bendrąjį muitų tarifą, jeigu tokia galimybė numatyta lengvatiniame susitarime.
4 straipsnis
1. Jeigu tai II priede nurodytos prekės, cukraus ir grūdų kiekiai, į kuriuos būtina atsižvelgti apskaičiuojant papildomus sumažintus muitus, taikomus cukrui (AD S/Z) ir miltams (AD F/M), atitinka II priedo B ir C punktuose nurodytus kiekius; šie kiekiai nurodomi atitinkamiems sacharozės, invertuotojo cukraus ir (arba) izogliukozės, taip pat krakmolo ir (arba) gliukozės kiekiams.
2. Jeigu tai II priede nenurodytos prekės, 1 dalyje nurodyti papildomi muitai apskaičiuojami atsižvelgiant tik į pagrindinių produktų, priklausančių grūdų sektoriui arba cukraus sektoriui, kiekius, kaip nustatyta Tarybos reglamento (EB) Nr. 1234/2007 (4) I priedo atitinkamai I ir III dalyse.
5 straipsnis
1. Pagal 3 straipsnio 1 dalį, sumažinti žemės ūkio komponentai, o atitinkamais atvejais ir sumažinti papildomi muitai, taikomi kiekvienai prekei, kurios muitas gali būti sumažintas, apskaičiuojami dauginant atitinkamų sunaudotų pagrindinių produktų kiekius iš 2 dalyje nurodyto pagrindinio dydžio ir sudedant šiuos dydžius, taikomus visiems atitinkamiems pagrindiniams produktams, panaudotiems gaminant šią prekę.
2. Pagrindinis dydis, į kurį atsižvelgiama apskaičiuojant sumažintus žemės ūkio komponentus, o atitinkamais atvejais ir sumažintus papildomus muitus, yra nurodomas eurais ir nustatomas atitinkamame lengvatiniame susitarime arba pagal šį susitarimą.
3. Kai lengvatiniame susitarime numatyta, kad sumažinamos ne pagrindinės sumos, o žemės ūkio komponento norma, sumažinti žemės ūkio komponentai apskaičiuojami taikant susitarime numatytą žemės ūkio komponentų, nustatytų pagal Bendrąjį muitų tarifą, sumažinimo lygį.
4. Tais atvejais, kai sumažintas žemės ūkio komponentas, o atitinkamais atvejais ir sumažinti papildomi muitai, nustatyti pagal 1, 2 ir 3 dalis, būtų mažesni nei 2,4 EUR/100 kg, nustatomas nulinio dydžio komponentas arba muitas.
6 straipsnis
1. Komisija Europos Sąjungos oficialiajame leidinyje skelbia pagal 5 straipsnį nustatytų sumažintų žemės ūkio komponentų, o atitinkamais atvejais ir sumažintų papildomų muitų dydžius.
2. Išskyrus atvejus, kai susitarime su atitinkama trečiąja šalimi numatyta kitaip, pagal 1 dalį paskelbti dydžiai taikomi nuo liepos 1 d. iki po paskelbimo einančių metų birželio 30 d.
Tačiau jeigu nepasikeičia nei pagrindiniams produktams taikomi sumažinti žemės ūkio komponentai, nei sumažinti papildomi muitai, pagal 5 straipsnį nustatyti sumažinti žemės ūkio komponentai ir sumažinti papildomi muitai toliau taikomi tol, kol nebus paskelbti pakaitiniai žemės ūkio komponentai ir papildomi muitai.
7 straipsnis
Lengvatiniame susitarime nustatoma arba leidžiama nustatyti:
a)
prekes, kurioms leidžiama taikyti sumažintą žemės ūkio komponentą;
b)
prekes, kurioms leidžiama taikyti sumažintą papildomą muitą;
c)
leidžiamas sumažinimo lygis ar lygiai;
d)
taikoma tarifinė kvota, kai sumažinimo lygis leidžiamas neviršijant tokios kvotos.
8 straipsnis
Jeigu Tarybos reglamento (EB) Nr. 1216/2009 II priedo 2 lentelėje nurodytų perdirbtų žemės ūkio produktų atveju lengvatiniame susitarime numatyta taikyti konkretaus dydžio žemės ūkio komponentą, kuris yra sumažintas arba nesumažintas neviršijant tarifinių kvotų, ir jeigu pagal Bendrąjį muitų tarifą tokių prekių nelengvatiniam importui taikomas ad valorem muitas, mokėtina suma neturi viršyti pastarojo dydžio.
9 straipsnis
Šiame reglamente „kilmės statusą turinčios prekės“ - tai prekės, atitinkančios kilmės statusui gauti keliamus reikalavimus, nustatytus atitinkamame lengvatiniame susitarime.
10 straipsnis
1. Pagal Bendrąjį muitų tarifą žemės ūkio komponentai taikomi šiais atvejais:
a)
žemės ūkio komponentai susiję su Reglamento (EB) Nr. 1216/2009 II priede nurodytomis prekėmis, kurioms netaikomi lengvatiniai susitarimai, susiję su prekyba tokiomis prekėmis su atitinkama šalimi;
b)
žemės ūkio komponentai taikomi prekėms, kurios viršija tarifinę kvotą.
2. Kai tarifinės kvotos susijusios su sumažintais ad valorem muitais, atitinkančiais 8 straipsnyje nurodyto dydžio jų žemės ūkio komponentą, už tarifines kvotas viršijantį kiekį taikomi muitai, kurie nustatyti pagal Bendrąjį muitų tarifą, arba kiti susitarime numatyti muitai.
11 straipsnis
Šiuo reglamentu numatytos tarifinės kvotos administruojamos pagal Reglamento (EEB) Nr. 2454/93 308a, 308b ir 308c straipsnius.
12 straipsnis
Reglamentas (EB) Nr. 1460/1996 panaikinamas.
13 straipsnis
Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
Jis taikomas nuo 2011 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. gegužės 25 d.

Labels: 3
17